CUPRINS

1. Introducere 3

2. Venituri alocate FEGA 3

3. Venituri provenite din sumele temporare de restructurare (industria zahărului) 4

4. Observații privind execuția provizorie a bugetului FEGA pentru 2011 4

5. Execuția veniturilor alocate FEGA 9

6. Execuția veniturilor provenite din sumele temporare pentru restructurare (industria zahărului) 9

7. Execuția fondului de restructurare a industriei zahărului 10

8. Concluzii 10

Anexa 1 Utilizarea provizorie a creditelor FEGA până la 31.8.2011 11

INTRODUCERE

Pentru perioada 16 octombrie 2010 – 31 august 2011, nivelul real de execuție a bugetului raportat la profilul cheltuielilor prevăzut de indicator, stabilit pe baza dispozițiilor articolului 20 din Regulamentul (CE) nr. 1290/2005 al Consiliului[1], este prezentat în anexa 1.

VENITURI ALOCATE FEGA

Pe baza dispozițiilor de la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, veniturile provenite din corecții financiare efectuate în temeiul deciziilor de verificare a conformității, din nereguli și din prelevările pentru lapte sunt desemnate drept venituri alocate pentru finanțarea cheltuielilor FEGA. Conform acestor norme, veniturile alocate pot fi utilizate pentru a acoperi finanțarea cheltuielilor FEGA efectuate de statele membre. În cazul în care o parte din aceste venituri nu se utilizează, atunci aceasta se va reporta automat în exercițiul bugetar următor[2].

Bugetul FEGA pentru 2011 a inclus aceste două componente: cea mai recentă estimare a Comisiei privind suma creditelor care vor fi necesare pentru finanțarea cheltuielilor preconizate pentru măsurile de piață și pentru ajutoarele directe, precum și estimările privind veniturile alocate prevăzute a fi colectate în cursul exercițiului bugetar în cauză și reportarea soldului veniturilor alocate rămase disponibile din exercițiul bugetar precedent. În propunerea sa privind creditele FEGA pentru bugetul 2011, Comisia a luat în calcul totalitatea veniturilor alocate preconizate și a solicitat pentru 2011 un nivel al creditelor calculat prin scăderea veniturilor alocate estimate din cheltuielile estimate. Autoritatea bugetară a adoptat noul buget al FEGA, ale cărui credite includeau veniturile alocate preconizate.

La momentul întocmirii bugetului pentru 2011, Comisia estima că veniturile alocate disponibile se ridică la 1 247 milioane EUR. Concret:

- veniturile alocate prevăzute a fi generate în cursul exercițiului bugetar 2011 au fost estimate la 707 milioane EUR. S-a preconizat obținerea sumelor de 600 milioane EUR și 88 milioane EUR din corecțiile efectuate în urma verificării conformității și, respectiv, din nereguli. Veniturile provenind din prelevările pentru lapte au fost estimate la 19 milioane EUR.

- suma veniturilor alocate preconizate a fi reportate din exercițiul bugetar 2010 în 2011 a fost estimată la 540 milioane EUR.

În bugetul pentru 2011, Comisia a alocat aceste venituri de 1 247 milioane EUR către două scheme. Concret:

- s-au alocat 500 milioane EUR pentru fondurile operaționale destinate organizațiilor de producători din sectorul fructelor și legumelor și

- 747 milioane EUR pentru schema de plată unică.

Pentru aceste două scheme, autoritatea bugetară a votat în cele din urmă credite în valoare de 292 milioane EUR și, respectiv, 30 389 milioane EUR, în conformitate cu propunerea Comisiei. Suma creditelor votate și a veniturilor alocate menționate anterior corespunde unei estimări totale a necesarului de credite de 792 milioane EUR pentru fondurile operaționale destinate organizațiilor de producători din sectorul fructelor și legumelor și de 31 136 milioane EUR pentru schema de plată unică.

În anexă, unde se prezintă execuția provizorie a bugetului în 2011 pentru perioada de până la 31 august 2011, cifrele creditelor bugetare pentru sectorul fructelor și legumelor și pentru ajutoarele directe decuplate reprezintă creditele votate pentru aceste două scheme, care se ridică la 491,1 milioane EUR și, respectiv, 36 324 milioane EUR, fără a lua în calcul veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pentru 2011 este de 991,1 milioane EUR pentru sectorul fructelor și legumelor și de 37 071 milioane EUR pentru ajutoarele directe decuplate.

VENITURI PROVENITE DIN SUMELE TEMPORARE DE RESTRUCTURARE (INDUSTRIA ZAHăRULUI)

Sumele temporare acordate pentru restructurarea industriei zahărului sunt considerate ca fiind venituri alocate, destinate finanțării ajutorului pentru restructurarea acestei industrii și a altor ajutoare prevăzute de Fondul de restructurare a industriei zahărului. Pentru trei ani de comercializare: 2006/2007, 2007/2008 și 2008/2009, în fond s-au vărsat sumele aferente cotelor cantitative de zahăr, sirop de inulină și izoglucoză deținute de operatorii din fiecare stat membru. La momentul întocmirii bugetului pentru 2011, se preconiza reportarea sumei de 1 015 milioane EUR din exercițiul bugetar 2010 în 2011. Suma finală a veniturilor alocate Fondului de restructurare a industriei zahărului reportate în 2011 a atins valoarea de 1 044,8 milioane EUR.

OBSERVAțII PRIVIND EXECUțIA PROVIZORIE A BUGETULUI FEGA PENTRU 2011

În anexa 1 este prezentat nivelul execuției bugetare provizorii pentru perioada 16 octombrie 2010 – 31 august 2011. Acesta este comparat cu profilul de cheltuieli bazat pe indicator, stabilit în temeiul dispozițiilor articolului 20 din Regulamentul (CE) nr. 1290/2005 al Consiliului. În continuare este prezentat un scurt comentariu privind anumite articole din buget care arată cele mai importante diferențe dintre nivelul real și cel prevăzut al execuției bugetului pentru 2011:

Măsuri de piață

Utilizarea creditelor pentru intervenții pe piețele agricole a fost mai mare cu 166,0 milioane EUR față de nivelul creditelor bugetare votate, stabilite în funcție de nivelul indicatorului la 31 august 2011. Această diferență se datorează, în principal, sectorului fructelor și legumelor, programelor alimentare, precum și sectorului cărnii de vită și celui al cărnii de porc. În același timp, alte sectoare au înregistrat în total o execuție sub nivelul preconizat.

Cereale (- 146,6 milioane EUR)

Execuția sub nivelul preconizat a acestui articol bugetar în 2011 se datorează vânzărilor mari de cereale din stocurile de intervenție în perioada decembrie 2010-mai 2011. Comisia a vândut în cadrul licitațiilor deschise 2 551 000 de tone de orz și 88 000 de tone de grâu la prețuri în mod semnificativ mai ridicate decât cele prevăzute în bugetul pentru 2011. Aceste prețuri au dus la câștiguri considerabile pentru bugetul 2011 și sunt indicate în execuția bugetară ca sume negative la același articol bugetar. Comisia consideră că aceste câștiguri vor conduce, până la sfârșitul exercițiului financiar 2011, la o execuție globală sub nivelul preconizat a articolului bugetar respectiv.

Restituiri pentru produsele neincluse în anexa 1 (-17,3 milioane EUR)

Execuția sub nivelul preconizat a acestui articol bugetar, în funcție de nivelul indicatorului, se datorează plăților mai reduse pentru certificatele de export pentru produsele pe bază de zahăr și de lapte în comparație cu cele preconizate inițial de buget.

Programe alimentare (+22,4 milioane EUR)

Utilizarea mai rapidă a creditelor se datorează, în principal, faptului că sumele plătite în 2011 erau mai ridicate decât în mod obișnuit pentru planurile anilor precedenți, precum și modificărilor aduse normelor aplicabile pentru organizarea distribuirii ajutorului în 2011, comparativ cu anul precedent. Aceste modificări nu sunt reflectate de indicator. Într-adevăr, în 2011, termenul limită pentru retragerea a 70% din stocurile alocate fiecărui stat membru a fost devansat din iunie în mai. În plus, se pare că, având în vedere sumele mai scăzute preconizate pentru planul pe 2012, statele membre intenționează să pună în aplicare integral planul pentru 2011. Cu toate acestea, în acest stadiu, Comisia consideră că utilizarea mai rapidă a planului pentru 2011 nu va duce, eventual, la o depășire foarte mare a creditelor prevăzute de buget.

Plante textile (+ 5,9 milioane EUR)

Utilizarea mai rapidă a creditelor disponibile pentru acest articol bugetar se datorează măsurilor de restructurare din sectorul bumbacului, care au fost puse în aplicare pentru prima dată în 2010, toate plățile fiind efectuate în octombrie. Acest lucru a constituit atunci baza pentru stabilirea indicatorului pentru 2011. Cu toate acestea, în 2011, cheltuielile din cadrul acestui articol bugetar au fost declarate de statele membre de la începutul anului, ceea ce explică situația actuală în care se observă execuția peste nivelul preconizat a creditelor bugetului. Însă acest model de execuție nu prezintă niciun risc de a depăși creditele bugetare, deoarece acestea sunt bazate pe plafoanele cantitative și financiare stabilite prin legislație pentru aceste măsuri.

Fructe și legume (+ 312,7 milioane EUR față de creditele votate)

Nivelul de execuție se poate atribui plăților efectuate pentru fondurile operaționale destinate organizațiilor de producători, care sunt finanțate atât din creditele bugetare votate, cât și din veniturile alocate acestei scheme în bugetul pentru 2011 (NB: pentru detalii, a se vedea punctul 2 de mai sus). Acest nivel de execuție rezultă din aplicarea indicatorului pentru perioada de până la 31 august 2011 creditelor bugetare votate, care nu includ veniturile alocate acestui sector.

În acest stadiu, Comisia consideră că totalul creditelor disponibile pentru acest sector va fi suficient pentru acoperirea cheltuielilor preconizate a fi suportate de statele membre în 2011.

Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexă. Nota respectivă arată care ar fi situația dacă indicatorul de la 31 august 2011 s-ar fi aplicat creditelor totale preconizate a fi disponibile pentru finanțarea acestui sector. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 491,1 milioane EUR, și din veniturile alocate sectorului, estimate la 500 milioane EUR. Prin urmare, dacă indicatorul s-ar fi aplicat la finanțarea totală de 991,1 milioane EUR preconizată a fi disponibilă, ar fi apărut o execuție de – 70,2 milioane EUR sub nivelul preconizat.

Această execuție sub nivelul preconizat este legată de fondurile operaționale destinate organizațiilor de producători care au un ritm de plată puțin mai lent decât în anii precedenți și de Programul de încurajare a consumului de fructe în școli care, din cauza caracterului relativ inedit al măsurii, nu respectă încă un tipar de execuție bine definit. Cu toate acestea, ar trebui remarcat faptul că o parte din măsurile excepționale de sprijin pentru sectorul fructelor și legumelor adoptate de Comisie în urma crizei E.coli vor fi finanțate prin fondurile operaționale destinate organizațiilor de producători, soldul acestui ajutor fiind finanțat prin intermediul unui alt post bugetar de la același articol. Se preconizează că aceste măsuri vor costa aproximativ 227 milioane EUR, în prezent estimându-se că statele membre vor declara cheltuieli în valoare de 215 milioane EUR până la sfârșitul exercițiului bugetar 2011. Pentru perioada la care se referă prezentul raport, statele membre au declarat doar 10% din cheltuielile ocazionate de această criză.

Mai mult, plata ajutoarelor pentru recunoașterea preliminară a grupurilor de producători este din ce în ce mai ridicată comparativ cu ultimii trei ani. O execuție mult peste nivelul preconizat a acestei linii bugetare este prevăzută la sfârșitul exercițiului bugetar 2011.

În baza factorilor menționați mai sus, se așteaptă ca cheltuielile finale ce urmează a fi declarate pentru acest sector să depășească creditele bugetare corespunzătoare care sunt disponibile; ele vor fi acoperite prin transferuri de credite de la alte linii bugetare.

Promovare (-9,4 milioane EUR)

Se observă o execuție sub nivelul preconizat comparativ cu nivelul de implementare evidențiat de indicatorul de la 31 august 2011. În temeiul comunicărilor din partea statelor membre, Comisia consideră că acest ritm de plăți se va menține în mare până la sfârșitul exercițiului bugetar, ajungându-se astfel la o execuție sub nivelul preconizat în cazul creditelor de la acest articol.

Lapte și produse lactate (- 61,8 milioane EUR)

Se observă o execuție sub nivelul preconizat comparativ cu nivelul de implementare evidențiat de indicatorul de la 31 august 2011. Aceasta este în principal legată de Programul de distribuire a laptelui în școli, pentru care s-au majorat creditele bugetare cu 10 milioane EUR pe parcursul negocierilor pentru bugetul 2011, față de necesitățile semnalate inițial de Comisie. Această majorare a bugetului nu s-a reflectat în execuția bugetară a statelor membre.

În plus, în perioada decembrie 2010-martie 2011 s-au efectuat vânzări de lapte praf degresat din stocurile de intervenție la prețuri care depășesc nivelul preconizat inițial în bugetul pentru 2011, ducând astfel la câștiguri pentru bugetul pe 2011. Aceste câștiguri apar în executarea bugetului ca sume negative la același articol bugetar. În această fază, Comisia consideră că aceste câștiguri vor conduce, până la sfârșitul exercițiului financiar 2011, la o execuție globală sub nivelul preconizat a articolului bugetar respectiv.

Carne de vită și mânzat (+ 19,7 milioane EUR)

Utilizarea mai rapidă a creditelor în cadrul acestui articol bugetar comparativ cu nivelul indicatorului este rezultatul exportării cu restituiri a unor cantități mai mari decât cele prevăzute, în perioada începând de la 16 octombrie 2010. Datorită deschiderii pieței turce la produsele din carne ale UE, activitatea de export de pe această piață a înregistrat o creștere considerabilă în anul OMC 2010/2011. Comisia a emis în acest an certificate de export pentru o cantitate mai mare decât cea prevăzută în bugetul pe 2011. Comisia consideră că acest articol bugetar va înregistra o depășire globală a creditelor până la sfârșitul exercițiului bugetar 2011, care va trebui să fie acoperită prin transferuri de credite de la alte linii bugetare.

Carne de porc, ouă și carne de pasăre (+ 53,9 milioane EUR)

Utilizarea mai rapidă a creditelor disponibile în cadrul acestui articol bugetar comparativ cu nivelul indicatorului se datorește exportării cu restituiri a unor cantități de carne de pasăre mai mari decât cele prevăzute.

Mai mult, în acest stadiu, Comisia se așteaptă să plătească în 2011 aproximativ 50 milioane EUR pentru măsura de depozitare privată a cărnii de porc (introdusă în ianuarie 2011), pentru care nu fuseseră prevăzute credite în bugetul pe 2011. Comisia se așteaptă ca acești factori să ducă la o execuție peste nivelul preconizat a creditelor de la acest articol bugetar, care va trebui să fie acoperită prin transferuri de credite de la alte linii bugetare.

Ajutoare directe

Utilizarea creditelor pentru ajutoarele directe a fost mai mare cu 391,2 milioane EUR față de nivelul evidențiat de indicator la 31 august 2011.

Ajutoare directe decuplate (+509,0 milioane EUR în comparație cu creditele votate)

Totalul creditelor disponibile pentru necesitățile din acest sector se ridică la 37 071 milioane EUR, incluzând creditele bugetare votate în valoare de 36 324 milioane EUR și veniturile preconizate de 747 milioane EUR alocate schemei de plată unică. (NB: pentru detalii, a se vedea punctul 2 de mai sus).

Schema de plată unică (SPU) înregistrează o execuție peste nivel a creditelor comparativ cu nivelul indicatorului, ca urmare a efectului tehnic al aplicării acestuia la nivelul creditelor votate care nu includ veniturile alocate. Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexă. Nota respectivă arată care ar fi situația dacă indicatorul de la 31 august 2011 s-ar fi aplicat creditelor totale preconizate a fi disponibile pentru finanțarea acestui sector. Prin urmare, dacă indicatorul s-ar fi aplicat la finanțarea totală de 37 071 milioane EUR, preconizată a fi disponibilă pentru acest sector, ar fi apărut o execuție de -237,2 milioane EUR (sau 0,6%) sub nivelul preconizat.

În acest stadiu, Comisia se așteaptă ca bugetul pentru ajutoarele directe decuplate să prezinte o execuție sub nivelul preconizat la sfârșitul exercițiului bugetar, deoarece cheltuielile declarate de statele membre pentru măsurile de ajutor specific decuplat în temeiul articolului 68 sunt mai mici decât cele prevăzute inițial în bugetul pe 2011. Cu toate acestea, în ceea ce privește SPU, în baza previziunilor furnizate de statele membre, se așteaptă o execuție aproape completă până la sfârșitul exercițiului bugetar.

Alte ajutoare directe (- 118,3 milioane EUR)

Acest sector prezintă la 31 august 2011 o execuție sub nivelul preconizat, față de nivelul corespunzător al indicatorului. Statele membre declară cheltuieli pentru măsurile de ajutor specific cuplat în temeiul articolului 68 pentru prima pentru vacile care alăptează și pentru plățile efectuate către producătorii de cartofi pentru feculă, cheltuieli care sunt mai mici decât fusese preconizat la început în bugetul pe 2011. Prin urmare, în acest stadiu, Comisia consideră că acest articol bugetar va prezenta, în ansamblu, o execuție sub nivelul preconizat până la sfârșitul exercițiului financiar.

Alte cheltuieli

Închiderea conturilor exercițiilor financiare precedente (+ 321,0 milioane EUR)

Nivelul de execuție actual rezultă din compararea corecțiilor deja efectuate la închiderea conturilor cu nivelul indicatorului corespunzător la 31 august 2011.

Trebuie subliniat că, în scrisoarea rectificativă pentru 2011, Comisia propusese corecții în valoare de – 72 milioane EUR. Suma finală pentru închiderea conturilor, decisă pe parcursul negocierilor pentru bugetul 2011, este de – 272 milioane EUR.

În acest stadiu, corecțiile preconizate provenind din deciziile Comisiei de închidere a conturilor, care au fost deja adoptate în întregime, și din nerespectarea termenelor de plată a ajutoarelor de către statele membre nu vor fi suficiente, în opinia Comisiei, pentru a acoperi cheltuielile negative de – 272 milioane EUR, rezultate din negocierile privind bugetul. De fapt, ca urmare a acestor corecții, Comisia va trebui să ramburseze, prin corecții pozitive în favoarea statelor membre, o sumă netă de aproximativ 64 milioane EUR. De asemenea, în cadrul deciziilor de verificare a conformității adoptate de Comisie în 2011, trebuie să se opereze corecții pozitive în favoarea statelor membre, în valoare de aproximativ 4 milioane EUR.

Prin urmare, pentru a închide acest post bugetar în 2011, Comisia va trebui să găsească credite bugetare pozitive, care nu sunt necesare pentru alte posturi bugetare ale FEGA, în valoare de aproximativ 335 milioane EUR.

Siguranța produselor alimentare și a hranei pentru animale, sănătatea și bunăstarea animalelor și domeniul fitosanitar (-32,1 milioane EUR)

Se așteaptă o execuție sub nivelul preconizat a creditele din cadrul acestui articol bugetar, deoarece costurile pentru vaccinările împotriva bolii limbii albastre sunt mai scăzute decât era prevăzut, ca urmare a unei diminuări a apariției bolii datorită campaniilor de vaccinare încununate de succes. Mai mult, o parte din fondurile prevăzute în buget pentru achiziționarea vaccinurilor de urgență pentru animale nu vor fi utilizate, deoarece nu s-au constatat epidemii majore noi de boli la animale.

EXECUțIA VENITURILOR ALOCATE FEGA

Tabelul din anexă arată că, la 31 august 2011, erau disponibile venituri alocate însumând 1.601,1 milioane EUR. Concret:

- veniturile rezultate din corecții bazate pe deciziile de verificare a conformității s-au ridicat la 513,4 milioane EUR. Cu toate acestea, ca urmare a deciziei Comisiei privind corectarea unei decizii de verificare a conformității din 2010, aceste venituri vor fi, în cele din urmă, reduse cu aproximativ 46,1 milioane EUR;

- veniturile rezultate în urma neregulilor s-au ridicat la aproximativ 160,9 milioane EUR, depășind considerabil estimările inițiale de 88 milioane EUR și

- deocamdată, majoritatea veniturilor provenite din prelevările pentru lapte au fost colectate și se ridică la aproximativ 21,7 milioane EUR, depășind cu puțin estimarea inițială de 19 milioane EUR;

- în sfârșit, deși suma estimată inițial era de 540 milioane EUR, suma veniturilor alocate reportate din 2010 în 2011 s-a ridicat la 905,1 milioane EUR.

În acest stadiu, Comisia estimează că în privința veniturilor alocate încă mai trebuie colectate din nereguli sume suplimentare, acestea fiind însă nesemnificative.

EXECUțIA VENITURILOR PROVENITE DIN SUMELE TEMPORARE PENTRU RESTRUCTURARE (INDUSTRIA ZAHăRULUI)

În conformitate cu prevederile legislative, din luna noiembrie 2009 nu s-au mai colectat de la statele membre sume temporare pentru restructurare. Astfel, totalul veniturilor alocate disponibile pentru Fondul european de restructurare a industriei zahărului este egal cu suma reportată din bugetul pentru 2010, care se ridică la 1 044,8 milioane EUR (sumă superioară celei de 1 015 milioane EUR din bugetul pentru 2011, ca urmare a faptului că plățile efectuate la sfârșitul lui 2010 au fost mai mici decât cele preconizate).

EXECUțIA FONDULUI DE RESTRUCTURARE A INDUSTRIEI ZAHăRULUI

La sfârșitul lunii august 2011, statele membre efectuaseră plăți de 109,1 milioane EUR pentru ajutoare destinate unor măsuri de restructurare, pentru ajutoare de diversificare sau ajutoare destinate rafinării zahărului. Conform declarațiilor făcute de statele membre, încă se mai așteaptă plăți importante de aproximativ 60 milioane EUR pentru luna septembrie.

CONCLUZII

Execuția provizorie a creditelor bugetare ale FEGA pentru 2011, pentru perioada de până la 31 august 2011, arată că rambursările lunare către statele membre au depășit profilul de execuție bugetară bazat pe indicator cu 837,8 milioane EUR. Sunt disponibile în prezent venituri alocate în valoare de 1 601,1 milioane EUR, care includ veniturile alocate reportate din exercițiul anterior. Cu toate acestea, veniturile alocate colectate în 2011 vor fi reduse în funcție de corecția menționată la punctul 5. În acest stadiu, cuantumul veniturilor alocate, care în cele din urmă vor deveni disponibile, va fi folosit pentru a acoperi nevoile de finanțare din sectorul fructelor și legumelor, al cărnii de porc și nevoile referitoare la corecțiile din contabilitate și cele efectuate în urma verificării conformității. Acestea reprezintă sectoarele cele mai importante care vor necesita finanțare suplimentară în 2011. După finanțarea nevoilor menționate mai sus, soldul veniturilor alocate va fi reportat în 2012 pentru a acoperi nevoile de finanțare ale exercițiului bugetar respectiv.

Anexa 1 Utilizarea provizorie a creditelor FEGA până la 31.8.2011

[pic]

[1] JO L 209, 11.8.2005, p. 1.

[2] Veniturile alocate reportate trebuie să fie primele utilizate, înaintea creditelor votate de autoritatea bugetară sau înaintea veniturilor alocate generate în cursul anului (articolul 10 din Regulamentul financiar).